13.07.2007 19:58   Politsei kohtus reedel homoparaadi korraldajatega, et arutada sellega seotud turvaküsimusi. Lisaks selgitati korraldajatele politseipoolseid ohutusalaseid ootusi, võimalikke riske ning korraldaja seadusest tulenevaid kohustusi, teatas Põhja politseiprefektuur.    Põhja prefektuuri korrakaitseosakonna politseidirektor Tarmo Miilits ütles pressiteates, et  politsei nõuete eesmärk on aidata korraldajal tagada turvaline rongkäik kõigile osavõtjatele.    "Ennetavate meetmetena selgitasime rongkäigu eest vastutajatele kolme põhilist turvalisusega seotud aspekti, millele tuleb täiendavalt tähelepanu pöörata," seletas ta.    Esiteks tuleb ohutuse tagamiseks muuta teatud tänavatel liikluskorraldust ning sellest ka inimestele varakult teada anda.    Teiseks soovitab politsei korraldajal ja turvafirmal täiendavalt läbi mõelda ürituse  turvaplaanid ning eelnevalt võimalikud riskid maandada.    Kolmanda olulise aspektina selgitas politsei, et kõik inimesed peavad saama vabalt liikuda ka neil tänavatel, mida rongkäik läbib.    "Arusaadavalt on erineva riskiastmega avalikke koosolekuid, seetõttu on erinevad ka turvanõuded ja see milliseid pingutusi nõuab ohutuse tagamine korraldajalt," lisas Miilits.